Pistorius-verhoor: Staat het 107 getuies | Maroela Media
Onder die getuies is Pistorius se suster, Aimee, sy oom Arnold, die voormalige ondersoekbeampte Hilton Botha, en inwoners van die Silwer Woods-landgoed in die ooste van Pretoria, waar Pistorius gebly het.
Mediese kenners, paramedici, ballistiese en forensiese kenners is ook van die getuies wat na verwagting vanaf 3 tot 20 Maart in die verhoor in die Pretoriase hooggeregshof gaan getuig.
Pistorius word daarvan verdink dat hy sy vriendin, Reeva Steenkamp, op Valentynsdag by sy huis doodgeskiet het.
Lede van die Meyer-gesin gaan ook gevra word om te getuig. Steenkamp het voor die voorval by die Meyer-gesin in Johannesburg gebly. Hulle dogter, Gina, was Steenkamp se beste vriendin.
Saam met 'n aanklag van moord, gaan Pistorius ook aangekla word vir die oortreding van die Wet op die Beheer van Vuurwapens, het die Nasionale Vervolgingsgesag in die klagstaat gesê.